सरकार ने मांगें नहीं मानी तो धरनों की संख्या बढ़ाई जाएगी : तेवतिया
अखिलभारतीय जाट आरक्षण संघर्ष समिति के तत्वावधान में गांव अलावलपुर में चल रहा जाटों का धरना 37वें दिन सोमवार को भी जारी रहा। यह आंदोलन अब जिला स्तर से उप-मंडल स्तर तक पहुंच गया है। जिला पलवल के होडल उप-मंडल में पांच मार्च से और हथीन उप-मंडल में छह मार्च से जाट आरक्षण संघर्ष समिति के बैनर के नीचे धरना शुरू हो गया है। संघर्ष समिति के जिलाध्यक्ष तेवतिया ने कहा कि यदि सरकार ने उनकी मांगें नहीं मानी तो धरनों की संख्या और बढ़ा दी जाएगी।
अखिल भारतीय जाट आरक्षण संघर्ष समिति के जिलाध्यक्ष धर्मबीर तेवतिया ने जिले के दोनों उप-मंडलों होडल हथीन में हवन-यज्ञ कर धरनों का शुभारंभ किया। जिला पलवल के तीनों धरना स्थलों पर पहुंचे लोगों ने जमकर सरकार के खिलाफ नारेबाजी की। तेवतिया ने कहा कि जब तक सरकार उनकी मांगों को पूरा नहीं करेगी तब तक आंदोलन जारी रहेगा। लोगों ने सोमवार को धरनास्थलों पर भाजपा सरकार के खिलाफ जमकर नारेबाजी करते हुए कहा कि उनका यह आंदोलन शांतिपूर्ण रहेगा और अगर किसी अधिकारी ने उनके धरने को जबरन हटाने आंदोलन को दबाने का प्रयास किया तो वह उसका जवाब देंगे। इस मौके पर समिति के राष्ट्रीय महासचिव बीरपाल, उत्तर प्रदेश से बलवीर उपाध्याय, दुर्गपाल कृष्णा कुमार ने जाटों को संबोधित करते हुए 20 मार्च को दिल्ली के सभी रास्ते बंद करने हेतु तैयार करने का आह्वान किया। धरनास्थल पर हल्का अध्यक्ष अशोक कुमार, लाखाराम सौरोत, कपिल सौरोत, भूप सिंह सौरोत, टीकाराम हुड्डा, देशराज चौहान, विजय राठी, नारायण सिंह, सुखराम सौरोत, गोविंद राम, उदयभान प्रधान, तेजबीर फौजी, ज्ञानसिंह, सरजीत सौरोत, बच्चू सिंह, गणेश सौरोत हेतराम लोहिना आदि सैकड़ों लोग मौजूद रहे।
पलवल . अलावलपुरगांव में धरना स्थल पर सरकार के खिलाफ नारेबाजी करते ग्रामीण।
hin_Deva hin_Deva hin_Deva hin_Deva